text: Исланд () независна је острвска држава смештена на граници између Атлантског и Северног леденог океана, на северозападу европског континента. Држава обухвата територију површине око 103.000 km2, а поред главног острва у њеном саставу се налази још 36 мањих острва. Са популацијом од свега око 350.000 (према проценама из 2018), односно у просеку са око 3,2 становника по квадратном километру, Исланд је не само најређе насељена држава у Европи, већ и једна од 20 најређе насељених држава на свету. Готово две трећине популације живи у главном и највећем граду Рејкјавику и његовој ближој околини, а већи градови су још и Коупавогир, Хабнарфјердир и Акирејри. Основу популације чине Исланђани, народ германског порекла, а највећа национална мањина су Пољаци који су се на острво у знатнијем броју доселили почетком 21. века. Геолошки гледано Исланд је острво вулканског порекла смештено на сеизмички веома активном и нестабилном подручју Средњоатлантског гребена. Његов рељеф је последица константне колизије вулканског и глацијалног процеса, због чега је острво познато под називом „земља ватре и леда”. Исланд је познат по својим активним вулканима (Хекла, Ејафјадлајекидл, Суртсеј), геотермалним изворима, ледницима (Ватнајекидл, Лангјекидл) и фјордовима. Иако се налази тек нешто јужније од Арктичког поларника, захваљујући топлој Голфској струји која протиче крај његових обала, приобални делови Исланда имају умерену климу са прохладним летима. Највећи део земље налази се у зони тундре. Према средњовековном рукопису Ланднаумабоук („Књига о насељавању”) први насељеници острва били су нордијски колонизатори који су се 874. године предвођени Ингоулвиром Артнарсоном населили на југозападу острва, код данашњег Рејкјавика. Најјача имиграциона струја на острву и током наредних неколико векова долазила је из Норвешке, а колонизатори су са собом доводили и слуге и робове углавном гелског порекла. Прва исландска држава, Исландска Слободна Држава, формирана је око 930. године када су се на локалитету Тингвелир по први пут састале локалне старешине основавши Алтинг (веће), званично најстарију народну скупштину на свету. Након скоро три века самосталности, средином 13. века, острво постаје прво делом Норвешке Краљевине, потом Калмарске Уније, а од прве половине 16. века и Данске. Године 1918. острво обнавља своју независност са оснивањем Краљевине Исланд, парламентарне монархије на чијем челу је званично био дански краљ Кристијан X. Становници острва су се на референдуму одржаном у јуну 1944. определили за укидање монархије и успостављање републике. У првим деценијама независности, Исланд је био једна од најсиромашнијих европских држава чија привреда се ослањала искључиво на рибарство и скромну пољопривреду. Успешно спроведена индустријализација рибарског сектора и новац из пројекта „Маршаловог плана” за обнову после Другог светског рата, у кратком времену су Исланд претворили у једну од најразвијенијих и најздравијих светских економија. Током 1994. Исланд постаје чланом Европске економске заједнице, што је довело до диверзификације националне привреде и интензивног развоја финансијског сектора. Исландска привреда почива на тржишној економији са релативно ниским стопама опорезивања. Држава спроводи нордијски социјални систем који свим грађанима омогућава једнак приступ здравственим и образовним институцијама. Исланд се налази на врху свих лествица у сфери економских, политичких и друштвених слобода и родне равноправности. Исландска лутеранска црква, која има званичан статус националне цркве, прва је хришћанска црквена заједница на чијем челу се као надбискуп налази жена. Године 2016. Исланд је по степену друштвеног развоја сврстан на девето место према Индексу хуманог развоја УН-а, односно на прво место Индекса глобалног мира. Привреда у потпуности почива на обновљивим изворима енергије, а у новије време туризам постаје једна од водећих привредних делатности. Исландска култура је у најужој вези са својим скандинавским коренима, а већина исландског становништва су потомци првобитних нордијских и гелских досељеника. Исландски језик, који припада подгрупи северногерманских језика, проистекао је из старонордијског језика и данас је најближи неким дијалектима норвешког, те ферјајрском језику. Један од најпознатијих симбола исландске културе су средњовековне исландске саге, а посебно збирка Саге о Исланђанима које се сматрају бисером средњовековног литерарног стваралаштва на тлу северне Европе. Исланд је пуноправни члан НАТО-а и једина чланица тог војног савеза која званично нема војску, уз изузетак лако наоружане обалне страже која се брине о сигурности националних граница. Етимологија Географија Исланда умногоме је утицала на етимолошку историју острва. Прво познато име које се конкретно односило на само острво је Снајланд (-{Snæland}-), односно Снежна земља, а у том облику помиње се у „Сагама о Исланђанима” () из 9. века. Према једној од тих сага, острво је сасвим случајно открио ферјарски Викинг по имену Надод (старонордијски: -{Naddoðr}-, , ) који се на свом путовању ка Фарским острвима изгубио у магли и ношен морским струјама случајно доспео на источну обалу Исланда, код данашњег насеља Рејдарфјердир. Током његовог боравка на острву у једном тренутку је почео да пада густ снег због чега је Надод острво назвао „Снежном земљом”. Неколико деценија касније шведски викинг Гардар Сваварсон први је опловио острво које у том периоду постаје познато као „Гардарово острво” (ст. норд: -{Garðarshólmur }-) Савремено име вероватно потиче из друге половине -{IX}- века и његовим творцем се сматра викиншки морепловац Флоуки Вилгјердарсон, који је боравећи на месту садашњег Исафјердира видео бројне санте леда у оближњем фјорду, што га је нагнало да цело подручје назове „Земљом леда”. Према легенди Вилгјердарсон је такво име дао острву са намером да обесхрабри будуће колонизаторе, који би по имену закључили да се ради о негостољубивом подручју на коме се не налази ништа вредно освајања. А стварност је била таква да се климатска слика Исланда у средњем веку умногоме разликовала од данашње, клима је на подручју северног Атлантика била знатно топлија (средњовековни топли период) и чак четвртина острва је била прекривена шумама (у поређењу са садашњих свега један одсто). Старонордијски топоним -{Ísland}- настао је као кованица од речи -{ísur}- или -{íss}- („лед”) и -{land}- („земља”). Савремени назив острва, односно државе Исланд у српском језику представља транслитеризовану форму изворног назива. Географија Република Исланд је острвска држава смештена на самој граници акваторија Атлантског океана на југу и Северног леденог океана на северу. Северне и северозападне обале острва запљускују воде Гренландског мора, док је на југоистоку Норвешко море. Најближе копнене површине су такође острва, Гренланд на западу (удаљен око 290 km), Фарска Острва (око 420 km), Шетландска острва и Спољни Хебриди (оба архипелага на око 740 km), Оркнијска острва и северна обала Шкотске (око 750 km) на југоистоку, те острво Јан Мајен (на удаљености од 570 km) на северу. Најближи део континенталне Европе је западна обала Норвешке удаљена око 970 km у смеру истока, док је северна обала Лабрадора која лежи на удаљености од око 2.070 km најближи део континенталног дела Северне Америке. Свега неколико километара северније од северне обале главног острва налази се Арктички поларни круг који пролази преко средине маленог острва Гримсеј (површине 5,3 km2). Државна територија се протеже између 63° и 68° северне географске ширине, односно од 13° до 25° западне географске дужине. Најсевернија тачка Исланда лежи на северној обали острва Колбејнсеј на координатама , јужни екстрем се налази на острву Суртсеј на , најзападнија тачка је рт Бјаргтангар који се налази на (уједно и најзападнија тачка Европе), а источни екстрем је малено острво Квалбакур на . Највиша тачка је планина Кванадалснјукир чији највиши врх лежи на надморској висини од 2.100 метара, док је најнижа тачка на дну језера Јекилсаурлоун које је 146 метара испод нивоа светског мора. Просечна надморска висина је 557 метара. Исланд нема копнену антиподалну тачку, а најближа копнена маса његовом антиподу је антарктичко острво Јанг које припада Новом Зеланду. Република Исланд обухвата територију укупне површине 103.125 km2, од чега копно чини 100.329 km2, а унутрашње водене површине око 2.796 km2. По површини државне територије Исланд је приближне величине као Јужна Кореја или Бугарска. На главно острво отпада 101.826 km2 што га чини 18. острвом по величини у свету, односно другим острвом по величини у Европи, одмах после Велике Британије. Исланду припадају и територијалне воде на удаљености од 12 наутичких миља од обале (односно 22,2 km), док се ексклузивна економска зона протеже на 200 наутичких миља од обала (370,4 km) и поклапа се са границом континенталног шелфа. Укупна дужина обалне линије је 4.970 km. {{Географска локација | Центар = Исланд | Северозапад = | Север = (≈ 570 km)Гренландско море (Северни ледени океан) | Североисток = Норвешко море | Запад = Гренландско море (≈ 290 km) | Исток = Норвешко море (≈ 970 km) | Југозапад = Атлантски океан Њујорк Сити (≈ 4.200 km) | Југ = Атлантски океан| Југоисток = Атлантски океан (≈ 420 km) (≈ 740 km) }} Геологија Геолошки гледано, територија Исланда је релативно младо и тектонски активно копно. Исланд лежи на дивергентној граници између Северноамеричке плоче на западу и Евроазијске плоче на истоку, чију границу у северном Атлантику представља Средњоатлантски гребен, подводни планински масив формиран ефектом тектонике плоча. Део тог гребена који укључује и Исланд назива се Рејкјанским гребеном и једини је већи део Средњоатлантског гребена који се налази на копну, а најпознатији локалитет на острву преко ког пролази овај гребен је рифтна зона Тингвелир. Исланда је уједно и највећа копнена маса на свету која се налази на неком средњоокеанском гребену. Испод самог гребена налази се магматска врућа тачка — ”Исландска врућа тачка” — из које се магма преко бројних пукотина изливала на површину, и на тај начин довела до формирања савременог исландског копна. Стене које леже у основи исландског копна су релативно младе и све су формиране током последњих 25 милиона година, док су се прве стене издигле изнад нивоа мора пре око 16 до 18 милиона година. Прве стене које се налазе у основи исландског копна формиране су у епохи раног миоцена, док су најстарије стене које се налазе изнад нивоа мора нешто млађе и настале су током средњег миоцена. Око половине исландског копна геолошки је старо између 9 и 20 милиона година. Највећи утицај на геолошки састав и геоморфологију Исланда имали су тектоника плоча и исландска врућа тачка. У основи Исланд представља базалтни плато који се издигао из мантла више од 3.000 метара, а на формирање копна велику улогу је имала и интензивна вулканска активност која се и даље одвија дуж рифтне зоне. Исландско копно се константно шири услед процеса ширења океанског дна дуж средњоатлантског гребена о чему сведочи постојање трансформних раседа на том подручју. Због тога се исландска територија годишње шири за просечно 2,5 cm, а сам процес ширења је нешто интензивнији у смеру запада. Током милиона година, плоче су се помериле више стотина километара са обе стране дивергентне границе. Из тог разлога су стене, које се налазе најближе граници, најмлађе, а њихова старост се повећава идући даље од границе. Западни и северозападни део острва састављен је од терцијарних базалтних формација и највећим делом је старији од 3 милиона година. Источно се пружају стене староплеистоценске старости из зоне угаслих вулкана старе око 700.000−3 милиона година. Стене вулкански активног Средњоатлантског гребена су млађе од 700.000 година и стално се обнављају. Источно од вулкански активне зоне налази се источни део зоне угаслих вулкана, који се још зове „Сива базалтна формација”. Исландско копно се у зависности од времена настанка може поделити на 4 стратиграфска слоја: постглацијално копно − старост између 9.000 и 13.000 година; горње-плиоценско копно − старост до 0,7 милиона година; плио-плеистоценско копно − старост од 0,7 до 3,1 милиона година; терцијарно копно − копнене масе старије од 3,1 милион година. Терцијарно подручје обухвата класичне серије платоа типичне за фјордовске пејзаже источног Исланда, те за највећи део на северу и западу острва, а терцијарне стене покривају око половине укупне површине. Плио-плеистоцене стене прекривају око четвртине територије између терцијарних подручја и неовулканске зоне. Зона горњо-плеистоцених стена која чини четвртину копна подељена је на два дела: прву зону чине токови лаве формирани у постглацијалном периоду, а друга зона су субглацијални слојеви лаве и хијалокластичне стене које су најбоље очуване на гребенима и заравњеним планинским врховима. Постглацијално копно је геолошки најмлађе и покрива око 10% територије. Исландска вулканска зона Исланд је једно од најактивнијих и лавично најпродуктивнијих копнених подручја на свету и ту је присутан готово сваки облик вулканске ерупције и лаве, са учесталошћу вулканских ерупција од ≥20 током једног века и са изливима магме од ≥5 km3 у истом периоду. На Исланду се могу наћи готово сви облици вулканске активности, а највећи део те активности отпада на мафични магматизам и вулканизам. Савремени вулканизам ограничен је на подручје неовулканских зона где се налази 30 активних вулканских система одговорних за највећи део холоценских ерупција. Према геолошким анализама, у последњих 11 хиљада година на подручју исландске вулканске зоне десило се око 2.400 вулканских ерупција, а у истом периоду изливено је око 566±100 km3 магме. Од тог броја приближно 500 ерупција су имале изливни карактер, док су остатак чиниле експлозивне ерупције са субглацијалним мафичним вулканизмом (удео у свим ерупцијама око 77%). У постглацијалном периоду забележено је око 50 мафичних ерупција са просечно око 1 km3 изливног материјала по ерупцији, што чини удео од око 2% свих ерупција. Највећи проценат постглацијалних ерупција, са уделом од преко 80%, остварен је у источној вулканској зони где је изливено преко 60% све магме. Преко 70% свих мафичних ерупција (са изливима од 258 km3) десило се у периоду старости од 5.000 до 11.000 година, док је остатак вулканске активности млађи од 5.000 година, а вулкански најактивнији је био период старости између 10.000 и 11.000 година у ком је излучено око 70 km3 магме. Неке од најјачих експлозивних вулканских ерупција у Европи десиле су се управо на овом подручју, и током тих ерупција наталожили су се моћни тефрра слојеви који данас имају улогу временских капсула у холоценским седиментима, и због свега тога Исланд се данас сматра идеалном природном лабораторијом за вулканолошка истраживања. Неовулканска зона на Исланду обухвата подручје површине око 30.000 km2 подељено на неколико мањих вулканских система који се протежу дуж активних рифтних зона. Свака вулканска зона може имати један главни вулкан или неколико фисура, а многе од њих имају обоје. Активни период сваке од зона је између 0,5 и 1,5 милиона година. Фисуре се углавном протежу линијски субпаралелно са вулканском зоном у дужини од 50 до 200 km, ширине 5 до 20 km, док је централни вулкан углавном најмасивнији објекат у зони и главно средиште вулканске активности. На Исланду је регистровано укупно 30 активних вулканских система, а највише их је у источној и западној вулканској зони са 8, односно 6 вулкана. Површина сваког од система креће се од 25 до 2.500 km2, односно дужине од 7 до преко 200 km. Највећи вулкански систем је Баурдарбунга-Вејдиветн, док је најмањи систем Хроумундартиндур. На 19 вулканских система регистровано је постојање укупно 23 централна вулкана, док 4 система садрже два централна вулкана (системи Хофсјекидл, Тунгнафјелсјекидл, Баурдарбунга и Гримсветн - најактивнији вулкански систем на острву). Двадесет система има развијене вулканске фисуре, а од тог броја 12 фисура су у зрелом стадијуму развоја, док су 4 у ембрионалној фази. Рачунајући и угасле вулкане, на Исланду се налази укупно 130 вулкана, од чега је њих 18 бар једном еруптирало од насељавања острва током 900. година. Највиши вулкан је Ерајфајекидл чији врх се налази на 2.119 метара надморске висине. Једна од најразорнијих вулканских ерупција у историји Исланда била је ерупција вулкана Лаки која се десила 1783−1784. и која је имала катастрофалне последице по становништво острва, али и на цео континент. Ерупција је за последицу имала угинуће готово половине животињске популације на острву, што је довело до смрти готово четвртине исландске популације. Облаци отровних гасова створили су ефекат стакленика над Европом и довели до стварања мини леденог доба које је довело до глади широм континента. Са продукцијом од око 15 km3 лаве, ерупција вулкана Лаки се сматра највећом у историјском периоду. Године 1963. (10. новембра) дошло је до снажне подморске ерупције на дубини од око 130 метара, а свега четири дана касније на површини океана појавило се ново острво које је названо Суртсеј − најмлађе острво на свету. Рељеф Рељефну основу унутрашњости Исланда чини пространа вулканска висораван - Исландски плато () − коју чине сва подручја са надморским висинама између 200 и 1.000 метара, што чини око 75% исландске територије. На Исландском платоу се налазе најразличитији облици рељефа, морене, глечери, ледена поља, камене и пешчане пустаре, гејзири, речне долине и језера. Висоравни су проходне само за теренска возила и то искључиво током летњих месеци. Исландски плато се сматра једним од највећих пустињских подручја у Европи. Висоравни на Исланду се деле у две категорије: хаулси () − мања узвишења у виду гребена између речних долина, хејди () − класичне висоравни (типичан пример је висораван Спренгисандур). Највеће поље стврднуте лаве на Исланду је локалитет Оудаудахрејн (), налази се на североистоку острва северно од глечера Ватнајекидл. Површина поља се креће између 4.440 и 5.600 km2. Изнад поља се издижу вулкани Аскја и Хердубрејд. Најстарији слојеви лаве на овом подручју потичу из периода од пре 9.000 година, док су најмлађи површински слојеви стари тек неколико деценија. На самом пољу се налази неколико штитастих вулкана, а највећи међу њима су Тредладингја () и Кетилдингја. Глечери и ледене капе (или платоски глечери) заузимају површину од око 11.400 km2, што чини око 11,1% државне територије, и имају изванредно велики утицај на геоморфолошке и климатолошке прилике на острву. На Исланду се налази више ледених површина него у остатку континенталне Европе, а у исландском језику јекидл () представља глечер. Значајан број исландских глечера прекрива калдере активних вулкана, па се тако активни вулкани Гримсветн (калдера површине 100 km2) и Баурарбунга (калдера око 60 km2) налазе испод највећег исландског глечера Ватнајекидла. У ситуацијама када дође до вулканске или неке друге геотермалне активности, на дну глечера долази до отапања леда и стварања ледничког језера чија вода под притисцима избија на површину узрокујући бујичне поплаве. Такав геоморфолошки прцес на Исланду се назива јекилхлејп (). Укупна површина пет највећих глечера је 10.934 km2. Површински највећи ледници су Ватнајекидл (површина 8.300 km2, запремина 3.100 km3), Лангјекидл (953 km2, 195 km3), Хофсјекидл (925 km2, 208 km3), Мирдалсјекидл (596 km2, 140 km3) и Дрангајекидл (160 km2). Један од најпознатијих облика рељефа на Исланду су и гејзири, водоскоци вреле воде и гасова који избијају из тла. Најпознатији исландски гејзир је Гејсир, чије име је у научној литератури усвојене за назив ове геоморфолошке појаве. Гејсир се налази на југоистоку Исланда, његове ерупције нису у правилним размацима, а током сваке од њих водоскок вреле воде достиже висину и до 70 метара. Свега педесетак метара јужније налази се и гејзир Слокур који еруптира сваких 6 до 10 минута, а просечна висина воденог стуба је око двадесетак метара. Хидрографија Речна мрежа Исланда је доста густа, а главна одлика исландских река су кратки токови, велике брзине тока и изразито висок хидропотенцијал. Највећи део река има леднички режим храњења, а по правилу највиши водостаји су током лета када долази до интензивнијег топљења ледника. Реке које теку преко Исландског платоа неретко у вулканским стенама усецају дубоке кањонске долине, а познате су и по бројним и високим водопадима. У ситуацијама када вулканска активност узрокује интензивније топљење глечерског леда, отопљена воде се у виду бујица креће речним коритом и плави околна нижа земљишта. Због велике снаге воде у рекама интензитет ерозије речног дна је изузетно висок. У зависности од типа и концентрације еродираног материјала, боја воде у рекама варира од млечно беле до смеђе. Алувијални материјал реке таложе у равницама и уз обалу формирајући тако наплавне алувијалне равнице. Речна корита су доста широка и плитка, због чега ни једна од исландских река није пловна, чак ни за мања пловила. Реке су богате рибом, посебно златовчицом, атлантским лососом и поточном пастрмком. Све исландске реке теку од унутрашњости острва ка океанима, и припадају сливовима Атлантског и Северног леденог океана. Највећа река на Исланду је Тјоурсау са дужином од 237 km (просечан проток око 380 m3/s), док највећи проток има река Елфисау, просечно око 440 m3/s. Дужином тока издвајају се још и реке Јекилсау ау Фједлум (206 km), Квитау (185 km), Скјаулфандафлјоут (178 km), Јекилсау ау Дал (150 km), Лагарфлјоут (140 km), Хјерадсветн (130 km) и Бланда (125 km). Реке Итри Рангау и Ејстри Рангау су познате по великим популацијама лососа. Реке Исланда су специфичне и по бројним водопадима. Највиши водопад је Морсаурфос (-{Morsárfoss}-) висок 240 метара, а постао је видљив тек 2007. када се део ледника који га је прекривао отопио. Висином се још истичу и водопади Глимир (196 m) на маленој реци Ботнсау, Хаујфос (122 m), Хенгифос (118 m) и Динјанди (око 100 метара). Најпродуктивнији по количини воде је водопад Детифос са просечним протоком од 193 m3/s (висина око 44 m, на реци Јекилсау ау Фједлум). Исланд је познат по бројним језерима, највећи део њих је ледничког порекла, знатно ређе тектонског порекла. Исландска језера су површински углавном мањих димензија, 27 језера има површину већу од 5 km2, док 55 језера има површину од 1 до 5 km2. Укупан број језера са површином већом од 10 хектара је 1.850. Површински и запремински два највећа језера на острву су Тингвадлаватн (84 km2, дубина до 114 метара) и Тоурисватн (око 83 km2, дубина 109 метара). Најдубља су језера Јекилсаурлоун (248 м) и Ескјиватн (220 м, језеро у ствари представља водом испуњену калдеру), али им дубина често варира услед вулканских активности и топљења глечера. Језеро Миватн (површине 37 km2) настало је након што је лавични ток преградио корито реке Лаксе. На пешчаним обалама се налазе бројне лагуне, а највећа међу њима је лагуна Хоуп површине 30 km2. Захваљујући геотермалној активности на Исланду се налазе бројни топли извори чија топлота се користи за загревање домова и пољопривредних површина, те за рад парних електрана. Најпознатији међу њима је извор Дејлдартингиквер који је са температуром воде од 97 °C уједно и најтоплији извор у Европи. Издашност извора је око 180 литара по секунди. Недалеко од града Гриндавика налази се вештачко термално језеро Блауа лоунид (, у преводу Плава лагуна), један од туристичких симбола Исланда. Језеро је испуњено минералном водом са високим концентрацијама силицијум-диоксида и сумпора и температурама воде од 37–39 °C. Климатске карактеристике Највећи утицај на климу Исланда имају два фактора — географска ширина и топла Северноатлантска струја, односно њен северни крак познат као Ирмингерова струја која протиче крај југозападних обала острва. Захваљујући топлим морским струјама које протичу крај његових обала, климатска слика Исланда има знатно умереније одлике у поређењу са другим локалитетима на истим географским ширинама. Према Кепеновој класификацији климата, на Исланду се издвајају два основна типа климе — субполарна океанска клима (-{Cfc}-) у обалним подручјима на југозападу, југу и западу земље, те клима тундре (Кепен -{ET}-) у унутрашњости острва. Захваљујући маритимним утицајима и топлим морским струјама, зиме су на Исланду доста благе, и у том делу године просечне температуре ваздуха се крећу од 0 °C на југу до −10 °C у северним деловима. Најниже температуре у северном делу острва, те у унутрашњости, крећу се у вредностима између −25 и −30 °C, док је апсолутни измерени минимум имао вредност од −39,7 °C. Просечне јулске температуре ваздуха крећу се у вредностима између 10 и 13 °C на југу, а за време најтоплијих дана температуре се пењу и до 25 °C. Апсолутни максимум у вредности од 30,5 °C измерен је у источној регији 1939. године. Просечан број сунчаних сати на подручју око Рејкјавика је око 1300, што је слично подручјима у Шкотској и Ирској који су много јужније. Захваљујући топлим морским струјама обале Исланда су слободне од леда током целе године. Временска слика Исланда је веома динамична, а нагле и бурне промене времена у кратком периоду нису ретка појава, и често се дешава да се у току само једног дана „временски промене” сва четири годишња доба. Промене тог типа најчешће се дешавају у унутрашњости током зимских месеци, када долази до наглих, и често драматичних, промена времена, које се огледају у наглом паду температура ваздуха, јаким ударима ветра и обилним падавинама. Јаки ветрови су знатно учесталији на висоравнима у унутрашњости, иако нису непознати и у низијским подручјима. Тако ветрови јачине око 18 м/с у низијским подручјима дувају у просеку између 10 и 20 дана годишње, док је број дана са јаким ветровима на висоравнима преко 50 на годишњем нивоу. Најјача измерена брзина ветра у десетоминутном трајању износила је 62,5 м/с, док је најснажнији удар ветра икада измерен имао интензитет од 74,2 м/с. Хладни и изразито јаки ветрови који дувају са глечера са собом могу да носе и огромне количине ситног материјала проузрокујући праве „пешчане олује”. Такви олујни ветрови најчешћи су почетком лета у сувим подручјима северно од глечера Ватнајекидл. Олује праћене грмљавином су доста ретка појава и јављају се углавном у јужном делу острва са учесталошћу од мање од 5 на годишњем нивоу. Углавном се формирају у летњем делу године услед продора топлих ваздушних маса из континенталног дела Европе. Муње се на Исланду много чешће повезују са вулканским ерупцијама и стубовима пепела и дима који се ослобађају током истих. Вулканске ерупције неретко могу послужити и као полазна основа за формирање мањих торнада и пијавица, а интензивније олује тог типа су изузетно ретка појава. Током зимских месеци честа је појава поларне светлости, док се на острву Гримсеј које се налази северно од поларника у току лета јавља поноћно сунце, док у јужнијим деловима земље током лета постоји период од око две недеље континуиране дневне светлости (иако Сунце у том периоду залази на кратко). Велики утицај на количину падавина на острву има и стабилно подручје ниског ваздушног притиска изнад Данског пролаза, познато и као Исландски циклон. Највлажнија су подручја на југу и југозападу са преко 2.000 mm падавина, док је најсувља северна обала са мање од 500 mm падaвина. Живи свет и екологија Фитогеографски гледано, Исланд се налази у подручју Холарктичког флористичког царства и део је његове Арктичке провинције Циркумбореалне регије. Вегетација на острву је доста ретка и тек једна четвртина територије је обрасла стабилним вегетационим покривачем, док је вегетација на две трећине површине изузетно ретка. Једна од најважнијих карактеристика исландске флоре је веома мало присуство васкуларних биљака, а према подацима из 1948. њихов укупан број је 483, што укључује и натурализоване биљне врсте. Међу монокотиледоним биљкама најраширеније су биљке из породица -{Cyperaceae}- са 53 врсте и -{Poaceae}- са 47 врста. Најбројније дикотиле су из породица -{Asteraceae}- са 47 врста и -{Caryophyllaceae}- са 28 врста. На острву расте око 560 врста маховина и преко 550 врста лишајева, те око 1200 врста гљива. На стенама уз обалу расте веома бујна литорална вегетација представљена са преко 220 врста алги. Једино аутохтоно дрво на острву које формира шумске заједнице је маљава бреза (-{Betula pubescens}-) чије ретке шуме заузимају тек око 1% укупне територије (око 1.250 km2). Већина бреза на Исланду је нижа од 2 метра и има жбунасту форму, а свега око 2% дрвећа у шумама достиже висине од преко 8 метара. Међу аутохтоне врсте убрајају се и мукиња (-{Sorbus aucuparia}-) и врба -{Salix phylicifolia}-, док су у прошлости знатније ареале заузимале и јасике и клеке. У периоду формирања првих људских насеобина на острву пре неких 1100 година, око трећина површине је била под ниским брезовим шумама, због чега је средњовековни исландски хроничар Ари Тиргилдсон у свом делу -{Íslendingabók}- писао о „шумама које се протежу од мора до планина”. Формирање сталних насеља негативно се одразило на острвску флору и целокупан биодиверзитет, сеча шума због огревног и грађевинског дрвета готово је у потпуности девастирала шумски фонд, док је увођење домаћих животиња, посебно оваца, имало негативан утицај на нижу вегетацију. Уништавање изворног биљног покривача довело је до интензивне ерозије земљишта која је чак три четвртине површина претворила у вегетацијски мртве површине. У последње време улаже се све више средстава у пошумљавање и обнављање шумског фонда. Највише дрво на острву, према подацима из 2013, је ситканска смрча засађена 1949. у јужном делу земље код села Киркјубајаурклејстур, са висином од 25,2 метра. Популација копнених сисара на Исланду је веома скромна и представља је тек неколико врста. Међу њима, аутохтоне су само поларне лисице (-{Alopex lagopus}-) које су се на острво доселиле у време последњег леденог доба, и према неким проценама на том подручју обитава око 6.000 јединки. На острву се с времена на време могу појавити и поларни медведи који ту доплутају на леденим сантама са Гренланда. Међу „увезеним” копненим сисарима најбројнија је америчка видрица (-{Neovison vison}-) која је донесена на острво током 1930-их за потребе фарми крзна, а видрице које су успеле да побегну са фарми су се за кратко време рашириле широм острва и данас им се популација процењује на око 10.000 јединки. Међу увезеним врстама су и ирваси (врста -{Rangifer tarandus}-) који су као домаће животиње доспели на острво у периоду 1771−1787, а у дивљини данас живи само једно веће крдо на североистоку острва, са око 2.500 хиљаде јединки. Најраширенији копнени сисари данас су ипак глодари, и то шумски миш (-{Apodemus sylvaticus}-), који је законом заштићена дивља врста, те врсте које живе у људским насељима − кућни миш (-{Mus musculus}-), смеђи пацов (-{Rattus norvegicus}-) и црни пацов (-{Rattus rattus}-). Све домаће животиње увезене су из Европе и током времена развиле су се у посебне подврсте. Најзаступљеније међу њима су исландска овца, исландско говече, исландска коза, исландски коњ и исландски овчарски пас. Орнитофауна Исланда је доста богата и регистроване су 72 врсте птица које се сматрају аутохтоним, а још око 20 врста повремено борави на том подручју. Међу предаторским птицама ту обитавају арктички соко (-{Falco rusticolus}-), мали соко (-{Falco columbarius}-) и орао белорепан (-{Haliaeetus albicilla}-), који се са свега 40 парова сматра угроженом врстом, ритска сова (-{Asio flammeus}-) и снежна сова (-{Nyctea scandiaca}-). На острву живи око 16 врста патки — пловка кашикара (-{Anas clypeata}-), ћубаста патка (-{Aythya fuligula}-), риђоглава патка (-{Aythya ferina}-) — гуске (арлекинка се гнезди само на овом подручју изван Северне Америке), галебови — сребрнасти галеб (-{Larus argentatus}-), сиви галеб (-{Larus canus}-), чворак (-{Sturnus vulgaris}-). Готово половина светске популације великих поморника (-{Stercorarius skua}-) обитава на Исланду. Међу морским птицама бројношћу се издвајају оштрокљуна њорка (-{Alca torda}-), блуна (-{Sula bassana}-) и арктичка чигра (-{Sterna paradisaea}-). Једна од аутохтоних врста Исланда била је и велика њорка (-{Pinguinus impennis}-) која је на том подручју последњи пут виђена 1844, а данас се сматра изумрлом врстом. Са Исланда су нестали и барски петлован (-{Rallus aquaticus}-) и мала њорка (-{Alle alle}-). На Исланду је регистровано 1.266 врста бескичмењака, а најбројнији међу њима су инсекти из реда двокрилаца. На Исланду не обитава ни једна врста водоземаца и гмизаваца. Ихтиофауну чини пет врста аутохтоних слатководних риба које живе и мресте се у исландским рекама и језерима. Најраширенији, и комерцијално најважнији међу њима, је атлантски лосос (-{Salmo salar}-) који обитава у више од 80 исландских водотока, те поточна пастрмка (-{Salmo trutta}-), језерска златовчица (-{Salvelinus alpinus}-), европска јегуља (-{Anguilla anguilla}-), тротрни грегорац (-{Gasterosteus aculeatus}-), док је дужичаста пастрмка (-{Oncorhynchus myskiss}-) као комерцијална врста случајно доспела у дивља станишта. Захваљујући топлих и хладним морским струјама које теку око обала Исланда, маритимни живи свет у том делу атлантске акваторије је веома богат и разноврстан, а полазну основу за ту биолошку разноврсност даје обиље фитопланктона и зоопланктона који представљају основну храну за многе маринске организме. У исландским водама живи око 4.000 врста морских бескичмењака, а међу њима су посебно бројни дупљари (медузе, морске сасе), мекушци, ракови, многочекињасти црви и бодљокошци. Присутне су и протозое и сунђери. У исландским водама је регистровано постојање око 270 врста риба, од чега се 150 врста мрести у овим водама, а свега неколико врста је арктичког или субарктичког порекла. Међу демерсалним рибама најбројније су бакалар, -{Melanogrammus aeglefinus}-, црвени смуђ (-{Sebastes marinus}-) и иверак (-{Pleuronectes platessa}-). Од морских сисара, у исландским водама обитавају обична фока (-{Phoca vitulina}-) и сива фока (-{Halichoerus grypus}-). Ту живи и најмање седам врста зубатих китова — обична уљешура, паткаста уљешура (-{Hyperoodon ampullatus}-), орка (-{Orcinus orca}-), црни делфин (-{Globicephala melas}-), белокљуни делфин (-{Lagenorhynchus albirostris}-), атлантски белобоки делфин (-{Lagenorhynchus acutus}-) и морска свиња (-{Phocoena phocoena}-), те око пет врста китова усана (-{Mysticeti}-) — плави кит (-{Balaenoptera musculus}-), кит перајар (-{Balaenoptera physalus}-), сеј (-{Balaenoptera borealis}-), мали усан (-{Balaenoptera acutorostrata}-) и грбави кит (-{Megaptera novaeangliae}-). Заштићена природна подручја У складу са Законом о заштити природе, заштићена природна добра Исланда се деле у следеће категорије: национални паркови, резервати природе, споменици природе, државни паркови и подручја специјалне заштите. Основни циљ формирања заштићених подручја је заштита биљних и животињских врста и њихових станишта и обнова природних екосистема одређених подручја. На територији целе земље тренутно постоји укупно 96 заштићених локалитета, а под строгом заштитом је територија површине преко 19.500 km2 (око 20% државне територије), што је знатно више у односу на 533 km2 и 8 локалитета, колико је било 1970. године. Према подацима из 2020, површине под заштитом државе су повећане на 26.000 km2, што чини око четввртину укупне државне територије. Од 2008. на Исланду постоје 3 национална парка — Ватнајекидл и Снајфелсјекидл се налазе под директном управом Министарства за екологију и природне ресурсе, док националним парком Тингвелир управља директно премијер државе. Године 2008. националном парку Ватнајекидл су присаједињена и подручја некадашњих паркова Скафтаведсл и Јекилсаурглјивир. Тингвелир и Ватна се уједно налазе и на листи Светске баштине Унеска. Нека од заштићених водених станишта, попут долине реке Тјоурсау, језера Миватн и локалитета Гринафјердир се налазе на листама Рамсарских заштићених екосистема. Историја Откриће и насељавање (870−930) Први писани извори о земљи која би се могла односити на савремени Исланд, датирају из периода између 330. и 320. године пре нове ере, и односе се на путовања масалијског путописца Питеја по северном Атлантику. У путопису О Океану (), Питеј пише о „богатој земљи на северу са обиљем млека, меда и разног воћа” коју је назвао Тула ().</ref> Иако су током археолошких истраживања на острву пронађене римске кованице из 3. века, није јасно да ли су на то подручје доспеле у том периоду, или су на острво накнадно донете вековима касније.</ref> Самим тим је и непознат тачан датум првобитног открића и насељавања острва. Ирски монах и географ Дикуил, који је живео у 9. веку, писао је у свом делу -{Liber de Mensura Orbis Terrae}- о Исланду, наводећи да су ирски монаси били први који су населили острво, много пре доласка првих Викинга. Присуство ирских монаха помиње се и у Књизи о насељавању () написаној током 1100-их. Према том извору, хришћански монаси који су означени као Папари напустили су острво непосредно пре, или након доласка првих скандинавских досељеника, оставивши иза себе бројне материјалне доказе као сведоке њиховог присуства (црквене књиге, звона, крстове). О присуству Папара на Исланду пише и средњовековни исландски хроничар Ари Торгилсон у свом делу -{Íslendingabók}- (Књига о Исланђанима; 1122−1133). Савремена археолошка истраживања на локалитету Хабнир на Рејкјанском полуострву, потврдила су постојање људског боравишта које је напуштено у периоду између 770. и 880. године, што је директан доказ о присуству људи на острву и пре 874. године. Према Књизи о насељавању, први човек који је открио Исланд је био нордијски викинг по имену Надод који је током 860-их на свом путу из Норвешке ка Фарским острвима, где је намеравао да се настани, залутао и ношен морским струјама отпловио далеко на север, до „нове земље” коју је назвао Снежном земљом (). У истој деценији, и на исти начин, до обала Исланда је допловио и шведски викинг Гардар Сваварсон који је на острву провео зиму, на месту данашњег Хусавика. Новооткривену земљу је Сваварсон прозвао Гардаровим острвом (). Први нордијац који је циљано допловио до Исланда и дао детаљније описе тих подручја био је Флоуки Вилгјердарсон (вероватно око 868. године) који је вероватно презимио на северозападу острва, на подручју познатом као Бардастренд. Као први стални становници острва помињу се норвешки књаз Ингоулфир Арнарсон и његова жена Халвеига Фроудадоутир који су се населили на подручју данашњег Рејкјавика око 874, а постојање насеља из тог периода потврдили су и археолошки налази. Према неким сагама Арнарсон није био први стални становник острва, пошто се неколико година пре њега на острву настанио један од морнара из експедиције Гардара Сваварсона по имену Наутфари, који је заједно са једним робом и једном женом побегао од свога господара приликом њиховог повратка у Норвешку, и остао на Исланду. У наредних неколико деценија велики број насељеника долази на Исланд населивши се на свим, за живот погодним, локацијама на острву, а већина придошлица су били норвешког, ирског или шкотског порекла. Према Сагама о Исланђанима Ирци и Шкоти су на острво долазили углавном као робови локалних нордијских књажева. Током 10. века исландски викинзи доспевају до обала Гренланда, а под вођством Лејфа Ериксона и до обала Њуфаундланда где оснивају колонију Винланд, о чему пишу Винландске саге. Средњовековна исландска држава и покрштавање (930−1262) Године 930. на локалитету Тингвелир су се по први пут састали сви локални књазови и тада је основана народна скупштина Алтинг (). Скупштина се од тада састајала једном годишње, у лето, а њени изабрани представници годи (у множини годар; -{godi}-, -{goðar}-) су предлагали и усвајали законе и решавали разне спорове. Скупштином је управљао законочувар (-{lǫgsǫgumaðr}-) који се бирао на три године и његов основни задатак је био да памти усвојене законе и одлуке који су се у то време преносили усменим путем. Оснивање парламента уједно је значило и стварање прве државне заједнице на острву, у историографији познате као Исландска слободна држава. У првим деценијама постојања исландске државе долази и до првих мањих сукоба на религијској основи, између пагана који су поштовали стара нордијска божанства (најпоштованији су били Один, Тор, Фрејр и Фреја) и оних који су примили хришћанство. Како су сукоби између супротстављених верских група претили да прерасту у грађански рат, Алтинг је 1000. године овластио тадашњег законочувара Торгјеира Торкелсона, да донесе одлуку о званичној религији. Торгерсон је одлучио да цела земља треба да прими хришћанство, али је и даље било дозвољено поштовање старих богова. За првог исландског биксупа је 1056. именован Ислејвир Гјисирарсон (1056–1080). Током XI и 12. века долази до централизације власти, а до тада значајна независност коју су уживали локални фармери и књазови уступа место растућој моћи неколицине кланова и њихових вођа, што доводи до значајног урушавања институција заједнице. Ривалитети између водећих кланова прелазе у оружане окршаје, а сукоби попримају размере грађанског рата. Године 1220. вођа најмоћнијег клана на острву Снори Стиртлисон (клан Стиртлисона) постао је вазал норвешког краља Хокона IV који је настојао да прошири своју власт на Исланд. Његову одлуку потврдио је 1235. и његов нећак Стирла Сигкватсон, који је нешто раније преузео улогу вође породичног клана, што је довело до директног оружаног сукоба са осталим клановима. Иако је клан Стиртлисона изгубио свој утицај након великог пораза у Бици код Ертлгстадира (одржаној 21. августа 1238), цео тај период међукланских сукоба између 1220. и 1264. означен је као Доба Стиртлинга (), а детаљно је описан у Стиртлиншким сагама. Вишедеценијски сукоби окончани су потписивањем уговора о Старом савезу () којим су се сви исландски кланови обавезали на лојалност норвешкој круни, чиме је Исландска слободна држава након више од три века постојања престала да постоји. Период норвешке владавине (1262−1380) Током првих деценија норвешке власти Исланђани су успели да задрже знатан степен самосталности, а Алтинг је и даље имао сву законодавну и судску власт на острву. Уведени су порези у виду десетине које су власници земље били у обавези да плаћају Круни, док је значајан део тих пореза ишао црквеним властима, посебно бискупима у Скаулхолту и Хоулару чије бискупије су добиле и знатне земљишне поседе. Уведен је и посебан облик кметства познат као „вистарбанд” () по којем су сви они који нису били власници земље били у обавези да годину дана раде на неком од постојећих сеоских имања. Почетком 14. века на подручју северног Атланктика дошло је до осетнијег погоршања временских прилика (феномен познат као „Мало ледено доба”), што се, у комбинацији са три разорне ерупције вулкана Лаки (1300, 1341. и 1389), негативно одразило на ионако скромну и ограничену пољопривреду. Усеви јечма, који је био главна житарица, су готово пропали, а некадашњи ратари су се све више окретали риболову и трговини бакаларом. Данска управа (1380−1918) Норвешка власт на острву је окончана са смрћу краља Улава IV 1380, а Исланд постаје делом Данске, односно нешто касније Калмарске уније. Данска круна у том периоду није посвећивала значајнију пажњу некадашњим норвешким прекоморским територијама, посебно Исланду и Гренланду који су били готово препуштени себи. Гренландска колонија је тако потпуно нестала до 1500, а Исланд је био честа мета пиратских напада. Турски пирати су током 1627. у неколико наврата упадали на острво заробивши између 400 и 900 Исланђана које су потом продали као робље. Тај догађај је у исландској историографији остао записан као Турске отмице (). Током 15. века Исланд постаје интересантно подручје за енглеске трговце и рибаре, Енглеска постаје главни економски партнер, због чега се цео тај век у исландској историографији назива „енглеском епохом”. Енглеске трговце током 16. века замењују немачки који су се највише базирали на трговини исландском рибом. Дански краљ Кристијан III је 1536. прекинуо све односе са католичком црквом, успоставивши засебну Данску цркву чије деловање је засновано на протестантизму и учењима Мартина Лутера. Већ наредне године, Лутеранизам као религија је успостављен на територији Норвешке, а 1540. и Фарских острва. Реформација на Исланду наишла је на жесток отпор тадашњих католичких бискупа Скаулхолта (Егминдир Паулсон) и Хоулара (Јоун Арасон), који су поред црквене контролисали и значајан део политичке власти. У пролеће 1541. данска војска је упала на Исланд и заробила бискупа Егминдира, који је годину дана касније умро у данском затвору, а на његово место је постављен Гјисир Ејнарсон који је тако постао првим званичним лутеранским бискупом Исланда. Арасон је успешно одолевао притисцима готово целу деценију, а званично је свргнут након пораза у Бици код Сејдафелда 1550, чиме је Лутеранизам постао једина званична религија на Исланду, католичанство је стављено ван закона, а сва дотадашња црквена имовина је секуларизована. Године 1602, у складу са тада актуелном меркантилистичком политиком, данске власти проглашавају монопол на трговину са Исландом, који је уређен бројним законским актима у склопу договора познатог као Данско-исландски трговински монопол (). Трговина на острву се одвијала преко 20 (касније 25) трговачких станица којима су управљали дански трговци, уз обавезу немешања у остале привредне и политичке активности на острву. Сва трговина даље се одвијала преко Копенхагена. Дански трговачки монопол на Исланду био је активан све до 1786. године. Године 1783. догодила се једна од најразорнијих вулканских ерупција на Исланду, када је вулкан Лаки избацио око 15 км3 лаве, током саме ерупције страдало је више од 9.000 људи и уништено је преко 80% сточног фонда, а велика глад која је уследила током наредних година довела је до смрти готово четвртине исландске популације. Móðuharðindin or "Mist Hardships". Покрет за независност и аутономија Током 19. века због лоших привредних и климатских услова долази до све интензивнијих миграција са острва, посебно ка Северној Америци, и тада је у канадској Манитоби формирана значајна исландска заједница, са седиштем у граду Гимлију. У истом периоду међу исландским интелектуалцима и омладином долази до значајнијег буђења националне свести, инспирисаним романтичним националистичким идејама из континенталне Европе. Група исландских студената је у Копенхагену 1835. покренула часопис на исландском језику Фјелнир () који је објављивао приче и песме на исландском језику, подржавајући национално буђење. Покрет за независност Исланда () је значајно ојачао под водством Јоуна Сигирдсона који је у периоду 1875-1877. обављао функцију председника Алтинга, чији рад је обновљен 1843. године. Године 1874, на хиљадугодишњицу од оснивања првог насеља, Данска је Исланду омогућила висок степен аутономије, која је додатно проширена 1904. године. Основано је посебно „Министарство за исландска питања” чије седиште је након уставних реформи из 1904. пресељено из Копенхагена у Рејкјавик, а његова надлежност пребачена на Алтинг. За првог министра реформисаног министарства постављен је Ханес Хафстејн. Први светски рат и Краљевина Исланд Привредни напредак до којег је дошло током прве деценије 20. века потпуно је заустављен током Првог светског рата, иако је Исланд као део Данске током рата званично био неутралан. Трговина са Британијом је током трајања рата била један од најважнијих извора прихода. У покушају да спрече Исланђане да индиректно тргују са Немцима, Британци су наметнули скупа и дуготрајна ограничења за исландски извоз који иде у нордијске земље. Односи са Данском су током рата били готово потпуно прекинути и Исланд је у том периоду деловао као фактички независна земља. Иако није директно учествовао у рату, на страни Савезника се борило око 1.200 исландских војника (углавном у редовима Америчке и Канадске војске), а 144 војника су погинула. Убрзо по окончању рата, 1. децембра 1918. на снагу је ступио „Данско-исландски споразум о уједињењу” () којим је основана Краљевина Исланд, независна држава у персоналној унији са Краљевином Данском, са данским монархом као шефом државе. У складу са одредбама споразума, Исланд је добио властиту заставу, проглашена је војна неутралност, а централна власт у Копенхагену је била задужена за безбедност и спољну политику. Уговор је временски био ограничен на период од 22 године (до 1940), након чега је предвиђена његова ревизија или укидање, у зависности од тренутне политичке ситуације. Велика депресија које је током 1930-их довела до привредног слома многим западних економија, негативно се одразила и на Исланд чија спољна трговина је претрпела огромне губитке. Вредност извоза је током прве две године кризе пала за готово 40%, а додатни економски ударац исландска привреда је доживела након 1936. и избијања Шпанског грађанског рата, због чега је извоз усољене рибе као главног извозног производа опао за додатних 50%. Да би спречила банкрот земље, Влада је директно преко државних банака регулисала увоз робе из иностранства, државне банке су добиле монопол на међународну трговину, а кредити за привреду су додељивани искључиво из државних фондова. Период рецесије трајао је све до завршетка Другог светског рата 1945. године. Други светски рат и проглашење независности Настојећи да сачува војну неутралност, али и потенцијалне конфронтације са британским властима, исландска влада је у предвечерје Другог светског рата забранила немачким цивилним авионима слетање на своје аеродроме, након избијања рата у септембру онемогућен је приступ и немачким трговачким бродовима, а недуго потом је одбијена и британска понуда о војној заштити. Физичке везе Рејкјавика са Копенхагеном су прекинуте након што су трупе Вермахта извршиле инвазију на Данску 9. априла 1940. године. Већ дан касније, 10. априла, Алтинг је привремено преузео контролу над спољним пословима и одбраном земље, а на место привременог гувернера постављен је Свејдн Бјертнсон чиме је Исланд -{de facto}- постао потпуно независна земља, иако су све донесене мере имале привремени карактер, а надлежности су требале да буду враћене Данској круни након окончања рата. Британија и Сједињене Државе су недуго потом успоставиле пуне дипломатске односе са исландском владом. Да би спречила потенцијалну немачку експанзију на острво, која се након капитулације Норвешке у априлу 1940, чинила извесном, Велика Британија је 10. маја 1940. започела Операцију Форк упловивши са својим ратним бродовима, прво у луку у Рејкјавику, а потом и у све значајније исландске луке. Тај догађај је уједно означио и почетак савезничке окупације острва. Иако је исландска влада оштро протестовала, означивши сам догађај као пример флагрантног кршења исландске неутралности, сам премијер Херман Јоунасон је позвао сународнике на суздржаност. Након свега пар недеља, на острву је било стационирано више од 25.000 британских војника. Током јула 1941. британску војску су замениле америчке трупе, које су у складу са исландско-америчким споразумом, биле задужене за безбедност државе током рата. У америчким базама на острву се налазило око 40.000 америчких војника, што је превазилазило укупан број свих пунолетних исландских мушкараца. Британско-америчка окупација и присуство великог броја страних војника, али и чињеница да током рата Исланд није био на директном удару војних дејстава, позитивно се одразило на исландску привреду. Незапосленост је скоро сведена на нулу, што је довело и до знатнијег раста бруто друштвеног производа. Исланд се током Другог светског рата трансформисао из сиромашне пољопривредне земље у једну од најздравијих светских економија, остваривши историјски максимум девизних резерви у страним банкама. Према званичним подацима, током рата је смртно страдало укупно 159 Исланђана, већином на рибарским и трговачким бродовима који су били мете напада немачких подморница и авијације. Независност и модерна историја Акт о уједињењу са Данском из 1918. званично је истекао 31. децембра 1943, након 25 година важења. На референдуму који је одржан у периоду 20−23. мај 1944. грађани су се са већином од 98% одлучили за поништавање уговора о персоналној унији са Данском и за успоставу независне републике. Сходно резултатима референдума, Алтинг је 17. јуна 1944. званично прогласио независну Исландску републику, а за првог председника већином гласова је изабран дотадашњи регент Свејдн Бјертнсон. Амерички председник Френклин Рузвелт је истог дана званично признао независност Исланда. Иако такав развој догађаја није наишао на позитивне реакције у још увек окупираној Данској, краљ Кристијан X је прихватио резултате референдума и упутио честитке исландском народу. Интензивнијем привредном напретку у првим годинама независности умногоме су допринела и значајна финансијска средства из америчког Маршаловог плана за обнову која су искориштена за потпуну модернизацију рибарске флоте, изградњу капацитета за прераду рибе, погона за производњу цемента и вештачких ђубрива, и уопште за модернизацију свих сектора пољопривредне производње. У октобру 1946. поништен је уговор којим су Сједињене Државе током рата биле задужене за безбедност Исланда, уз могућност за потенцијалну обнову америчког војног присуства уколико буде било потребе за тим. Упркос званичној државној политици заснованој на војној неутралности, Исланд је 30. марта 1949. постао члан НАТО пакта као једна од земаља оснивача, уз клаузулу о неучествовању у директним војним акцијама против других земаља. Директно америчко војно присуство на острву је ревитализовано уговором од 5. маја 1951. чиме су Сједињене Државе поново преузеле бригу о безбедности земље. Седиште америчке војске била је војна база у Кеблавику. Средином и у другој половини 20. века исландска рибарска индустрија је знатно напредовала, а ширење ексклузивне економске зоне у међународним водама за последицу је имало неколико директних сукоба са Великом Британијом, који су у историографији забележени као Бакаларски ратови (, ). Тако је у периоду од 1952. до 1976. Исланд проширио своје територијалне воде са почетне 3 наутичке миље на чак 200 наутичких миља. У три последња (од укупно 4) „бакаларска рата” долазило је до директних сукоба између исландске обалске страже и британских рибарских бродова. Исланд је у сва четири наврата излазио као победник захваљујући директној подршци Сједињених Држава, које су на тај начин покушале да спрече излазак Исланда из НАТО чланства у јеку Хладног рата. Године 1991. извршена је интензивнија либерализација тржишта праћена приватизацијом бројних компанија у дотадашњем државном власништву, што је довело до стабилизације економских прилика у земљи и смиривања хроничне инфлације. Три године касније Исланд је постао пуноправним чланом Европске економске заједнице. Америчка војна база у Кеблавику је потпуно затворена у септембру 2016. године. Током 2008. исландска привреда је ушла у рецесију, која је за последицу имала потпуни колапс банкарског система, због чега је држава била принуђена да се задужује код Међународног монетарног фонда и финансијских институција других земаља. Широм земље дошло је до масовних протеста који су довели до пада владе Гјејра Хардеа. На место новог шефа владе постављена је Јоухана Сигурдардоутир, прва жена на тој позицији у историји Исланда и прва жена отворене хомосексуалне оријентације на високој позицији у светској политици. Колапс банкарског система довео је до бројних спорова са Великом Британијом и Холандијом чије власти су инсистирале од Исланда да исплати британске и холандске штедише који су изгубили свој новац током кризе. Једна од последица финансијске кризе су биле и масовне миграције становника са Исланда у треће земље, а само 2009. иселило се преко 5.000 становника, што се сматра највећом имиграцијом после 1887. године. Влада Јоухане Сигурдардоутир је оштрим мерама успела да стабилизује економске прилике у земљи, што је већ 2012. довело до раста од око 1,6% (што је био први раст од 2008. и почетка кризе). Усред економске кризе, Алтинг је поднео званичан захтев за чланство Исланда у Европској унији (званична апликација је поднета 17. јула 2009. год.). Међутим, нова влада је 13. септембра 2013. замрзнула апликацију о чланству, а 2015. је министар спољних послова Гунар Брагји Свејнсон и званично повукао кандидатуру за чланство. У пролеће 2020. Исланд је захватила пандемија вируса ковид-19 у којој је заражено више од 1.800 особа, а најмање 12 особа је преминуло од последица заразе. Политика Парламент, Алтинг основан је 1845, као саветодавно тело данскога краља. Ово се сматра поновним успостављањем скупштине основане 930, а суспендоване 1799. Тренутно има 63 члана, које становништво бира сваке четири године. Председник Исланда је углавном церемонијално звање, а он служи као дипломата, фигура и шеф државе. Председник владе тј. премијер заједно са својим кабинетом брине се за извршни део власти. Кабинет поставља председник, после општих избора; али овај процес се обично води између вођа политичких партија, који одлучују међусобно кроз разговоре о саставу кабинета. Само кад у вође партија нису у стању да се у разумном року договоре о саставу кабинета, председник користи ово овлашћење, и сам поставља кабинет. Ово се није догодило од кад је основана република, 1944, али 1942. је регент државе (Свеин Бјернсон, који је ту позицију добио у Алтхингу 1941) успоставио непарламентарну владу. Регент је у пракси имао позицију председника, и Свеин Бјернсон је у ствари постао први председник 1944. Исландске владе су скоро увек биле коалиције двеју или више партија, јер једна партија обично не освоји већину места у парламенту. Домет политичке моћи председниковог кабинета је предмет расправе међу исландским правницима; неколико одредаба устава изгледа да председнику дају одређена важна овлашћења, али друге одредбе и традиције говоре супротно. Председник се бира сваке четири године (постављен 2004), кабинет се бира сваке четири године (2003) а и избори за градски савет се одржавају сваке четири године (последњи избори 2002). Одлуком државних органа од 7. јануара 2013. године, држава из свог назива брише одредницу „република“. Административна подела Општине У Исланду има 95 општина, које управљају углавном локалним питањима, као што су школе и превоз. Окрузи Постоје 23 округа који углавном представљају историјску поделу. Тренутно је Исланд подељен у 26 магистрата који управљају локалном полицијом (осим у Рејкјавику, где постоји посебна канцеларија комесара полиције) и извршавају административне функције као што су проглашавање банкротства и венчавање људи изван цркава. Регије Постоји 8 регија, које углавном служе за статистичке сврхе. Обласна судска јурисдикција такође користи ову поделу (њена старија верзија додуше). Бирачки окрузи До 2003, бирачки окрузи за парламентарне изборе су били исти као и регије, али су амандмани уставу то променили у тренутних 6 бирачких округа. Ова измена је начињена како би се избалансирала „тежина“ различитих области земље, јер су гласови у мање насељеним зонама вредели више него гласови у Рејкјавику, на пример. Дебаланс између области је смањена новим системом, али и даље постоји. Војска Република Исланд нема регуларне оружане снаге. Функције одбране врши НАТО база у Кефлавику, коју углавном попуњавају припадници америчке војске. Исланд има Обалску стражу (Landhelgisgæslan) и специјалну јединицу (Sérsveitin), која је позната под именом Víkingasveitin'' (Викиншки одред). Специјални одред је био под командом шефа рејкјавишке полиције, али је 2004. донет нови закон по коме се овај одред ставља директно под команду министра правде и цркве (тренутно Бјерн Бјарнасон). По овом новом закону, министар правде и цркве мора да постави националног шефа полиције, који контролише и управља исландском полицијом, укључујући и Викиншки одред. Становништво Изолована позиција Исланда је резултовала ограниченом имиграцијом и ограниченим генетичким упливом у људску популацију током векова. Генетичка сличност која је тиме проузрокована се данас користи за генетичка испитивања. Језик који се говори је углавном исландски, северногермански језик, а лутеранска религија преовлађује. У важне стране језике спадају дански, и други скандинавски језици, затим енглески и немачки. Највећи градови Религија Исланђани уживају верске слободе које су уграђене у устав; ипак, црква и држава нису одвојени и Црква Исланда, лутеранско тело, је државна црква. Статистички подаци говоре о религиозној припадности грађана Исланда 2004. године: 85,5% су припадници Цркве Исланда. 3,6% су припадници Слободних лутеранских цркава Рејкјавика и Хафнарфјердира. 2,4% не припадају ниједној верској групи. 2,0% су припадници Католичке цркве. Преосталих 6,5% су углавном подељени између већег броја хришћанских деноминација и секти, уз мање од 1% становништва у не-хришћанским верским организацијама, укључујући и врло малу групу Асатру следбеника. Већина Исланђана је веома либерална у верским схватањима, и не посећују цркву редовно. Саобраћај Исланд има висок ниво власништва аутомобила: 1 аутомобил на 1,5 становника. То је и главни облик превоза. Многи су напуштени у руралним подручјима. Исланд има укупно 13.034 km путева, од којих је 4.617 km асфалтираних и 8.338 km није. Исланд тренутно нема железницу. Садржи један комерцијални аеродром на који слећу многе како Европске тако и друге авио-компаније. Спорт Популарни спортови на Исланду су фудбал, атлетика, рукомет и кошарка. Рукомет се често назива националним спортом. Највећи успех рукометне репрезентације је освајање сребрне медаље на Олимпијским играма 2008. у Пекингу. Фудбалска репрезентација Исланда се квалификовала на Европско првенство у фудбалу 2016. Након изненађујуће победе против Енглеске у осмини финала, елиминисани су од домаћина Француске у четвртфиналу. Исландски национални фудбалски тим се једном квалификовао на завршни турнир Светског првенства и то 2018. у Русији. Спортисти са Исланда су освојили четири медаље на Летњим олимпијским играма, по две сребрне и бронзане. Напомене Референце Литература Спољашње везе Званични портал Влада Исланда Туристичка презентација Исландска трговинска комора Природа Исланда Кандидатура Исланда за нестално чланство у СБ УН 2009-10 Државе у Европи Државе чланице НАТО-а Вулканска острва Северна Европа


Нетанијаху: Време је за анексију дела Палестине - Спутњик Србија Нетанијаху: Време је за анексију дела Палестине 16:50 17.05.2020 Преузмите краћи линк https://rs.sputniknews.com/svet/202005171122592678-netanijahu-vreme-je-za-aneksiju-palestine/ Дошло је време да се анектирају палестинске територије на Западној обали реке Јордан и у Јорданској долини, изјавио је израелски премијер Бенјамин Нетанијаху. Представљајући нову 35. владу Израела, Нетанијаху се у Кнесету дотакао и палестинског питања. „Истина је следећа: те територије представљају место где се јеврејски народ појавио и развијао. Дошло је време да се израелски суверенитет прошири на њих и да се упише још једно славно поглавље у историји ционизма“, изјавио је изралески премијер. Подсетимо, Нетанијаху је у септембру 2019. године саопштио да намерава да припоји Израелу долину Јордана на окупираној Западној обали уколико победи на изборима. Раније је амерички амбасадор у Израелу Дејвид Фридман позвао Нетанијахуа да почне са припремама за анексију палестинске територије на Западној обали реке Јордан. Израел, анексија, Палестина, Бенјамин Нетанијаху


source: fineweb

text: Академија |Овај чланак не цитира никакве референце или изворе. Молимо помозите да овај чланак буде поправљен додавањем навода из поузданих извора. Садржај непоткрепљен изворима може бити доведен у питање, а потом и уклоњен. Назив је настао од Платонове филозофске школе „Академије“, која је основана на два километра северозападно од атинског Акрополиса око 387. п. н. е. То место је представљало светилиште грчке богиње мудрости, Атине. Платонова Академија[уреди] |За више информација погледајте чланак Платонова Академија| О Платоновој Академији је веома мало познато. Сигурно је то да је Платон са Академијом хтео да оснује једно образовање, које је филозофско, али исто тако пажњу посвећује питањима и проблемима који данас спадају у делокруг природних наука и посебно математике. Оснивање Академије је Платонов одговор на негативно искуство са атинском политиком. Платон није постао политичар, него је изабрао један други пут којим би лакше утицао на друштво, путем одгајања и образовања омладине. Није мали број његових ученика касније постало политички активно. На простору тог великог парка налазила се једна Гимназија, једна врста ондашње спортске школе у којој су се младићи атинског горњег сталежа састајали, заједно тренирали и организовали разна такмичења. У тој Гимназији су се одржавала предавања и то у три основна смера: Граматика, Спорт и Музика. Сократ је редовно посећивао Гимназију и није случајно то што у скоро свим Платоновим дијалозима Сократ дискутује са младима и да се баш то одиграва у једној гимназији. Након његовог првог путовања на Сицилију, предавао је прво у гимназији у парку „Академија“ (у то време Сицилија је била Грчка покрајина). Касније Платон купује један комад земље поред Академије, где је саградио скроман стан за становање и неколико просторија за предавање и тако оснива своју сопствену школу, која касније постаје врло позната под именом Платонова Академија. Неоплатонизам[уреди] За време хришћанске ере, на грчке филозофе се гледало као на пагане и противнике хришћанства. Византијски цар Јустинијан је затворио Платонову Академију 529. године, што се често узима као крај антике. Преостали чланови Академије су потражили уточиште у Сасанидском царству код краља Хозроја I, преносећи драгоцене списе у његову престоницу Ктесифон. Академија у егзилу, као важна неоплатонистичка школа, је наставила да постоји најмање до 10. века, доприносећи очувању грчке науке и филозофије у оквиру ислама.


Муамер Зукорлић: Оснива се Бошњачка академија наука и уметности среда, 08. јун 2011. Главни муфтија Исламске заједнице у Србији Муамер Зукорлић најавио је да ће сутра бити одржана оснивачка скупштина бошњачке академије наука и уметности (БАНУ). Зукорлић, који је и председник иницијативног одбора за оснивање БАНУ рекао је да је све спремно за оснивачку скупштину, коју ће чинити еминентна имена из бошњачке науке и уметности са простора БиХ, Санџака, окружења и дијаспоре. - Ово ће бити историјски дан за бошњачки народ и бошњачку нацију у целини. Оснивањем БАНУ остварићемо нашу тежњу за добијањем важног стуба сопственог опстанка, очувања идентитета и афирмације сопствене вредности и сопственог идентитета- рекао је Зукорлић. У плану је и усвајање статута и избор руководећих органа. Зукорлић каже да је планирано да БАНУ има двојно седиште, па ће неки органи бити у Сарајеву, а неки у Новом Пазару, а простор деловања академије биће БиХ, Санџак и бошњачка дијаспора. Зукорлић је истакао да ће међу учесницима оснивачке скупштине бити реис-ул-улема Исламске заједнице БиХ Мустафа Церић, академик Мухамед Филиповић и "још нека важна имена". Оснивачка скупштина БАНУ биће одржана на Интернационалном универзитету у Новом Пазару. (Срна) Pretpostavljam da ce pocasni doktor nauka na BANU biti Boris Tadic. Njegova zasluga za afirmisanje bosnjackog nacionalnog identiteta i kulture je nemerljiva, tako da bi to bio posve logican potez.


Maри Кашет 2. Утроба медведице, матрица универзума За почетак, као увод, испричаћу вам причу, која je изгледа добро чувана тајна... Некада давно, пре појаве свих познатих митова, сва деца, дечаци или девојчице, нису имала никаква имена, били су нико, само још једно биће које се развија, незрело биће, баш као новорођено младунче медведа. Када постану довољно храбри, на јесен, или касног октобра у модерно време (око Ноћи вештица), углавном између 6 и 10 година, морају пронаћи и пратити медведа све до његове јазбине. Тај део је ужасавајућ cd48 и, они морају тамо ући сасвим сами. Морају узети њен мед, или саће. Улазе тамо маскирани или прерушени као птица, тако да их медвед не види као претњу. ForeBears, саће: ForeBears: ForeBears: Имали су само једну петролеј лампу или бакљу као осветљење за улаз у непознату пећину. Они су силазили у утробу света, ишарану подземним водама, амнионским течностима света, како би оживели попут стварног бића и постали потпуна личност, пронашли себи име. ForeBears: Те пећине су украшене цртежима животиња, које су уз помоћ ватре у дечијим рукама играле, померале се, галопирале (стварале су се покретне слике – прим.прев). Све те животиње су их пратиле доле, у подземни свет. Ту су такође постојали трагови и отисци стопала, као и воде, у коју су улазили како би се поново родили. Симбол воде, реке, Lascaux, Француска: Коњ у води, Lascaux, Француска: Запљускани коњи, Lascaux, Француска: (Касније ћемо видети зашто је баш коњ повезан са водом.) Први који су цртали по зидовима пећина били су сами медведи, који су користили своје канџе за ознаке, видљиве на кречњацима. Те ознаке су указивале детету на то да је медвед већ био тамо и да је он/она на добром путу. Временом ти отисци или ознаке су били урезани или нацртани на зиду од стране људи. Деца су силазила у подземни свет, како би пронашли његово/њено мртво тело и посебно његово/њено срце. Он/она бира свог хероја, који је сам некада био. Он је тај чији су подвизи препричавани од стране његове/њене породице, тј. био најимпресивнији, најчаснији од свих, онај кога он/она жели да оживи, јер он/она жели за себе ту особу којој ће се дивити (данaшња деца која су генетски прогамирана, увек имају период када су „фанови некога...“, та жеља за сличношћу је јединствена). Трагови медвеђе канџе (35,000 година), Bara-Bahau, Француска: Четвороугаони симбол : Медвеђи отисак стопала, Lascaux, Француска: Медвеђи отисак канџи, изнад коња, Lascaux, Француска: Медвеђи отисак канџи у песку: ... Када он/она изађе из пећине, мора да пронађе ту особу. Он/она узима бутну кост (тамо се налази и феморална артерија), јер та бутна кост симболично представља ову особу; он/она узима своје срце, представљено као кап воде или камен у облику срца који се поставља на његове груди; затим он/она узима главу. Он/она тако постаје, такорећи, патуљак, дете са главом одраслог човека, који је живео у пећини и копао драгоцене метале (касније ћемо видети децу која траже драгоцено благо у гробовима). Кроз цео средњи период, он/она ће бити храњен као фетус, са воћем које виси са зимског дрвета: постељица која даје крв, мали црвени мехурићи пуни хранљиве материје у хладној зими. Постељица, изглед фетуса: Постељица, изглед фетуса: Постељица, изглед фетуса: Постељица, изглед материце: Нар: Дете те објекте поверава на чување медведици, а открива их када се младунци медведа роде, око Божића. Тада он/она удара „камено срце“ са кременом, док медведица лиже њену младунчад након рођења, затим пали ватру и симболично оживљава своје срце. После тога он/она узима име неког свог предка, постаје поново он, постаје личност. ForeBears: ForeBears: Док дува у ватру, он враћа дах, живот, ваздух мртвом. Он дува у уста, такође и у бутну кост његовог претка или симболично у бутну кост медведа или у.... флауту. И тако, опет симболично, чини да крв тече поново кроз вене на ногама. Затим поново узима напитак: млеко, попут младунчета медведа, касније узима мед: млеко медведице, које она прави са истим оним медом које јој је он донео у октобру (за Ноћ вештица). Мед се омекшава у медведици док је она у хибернацији (ферметација меда траје око два месеца, као и ефективна трудноћа код медведице). Он једе и пије јер коначно има снаге да постане поново он, онај који је некад био. Ето због чега мала деца имају меду медењака, све док се плаше (све док не буду спремна за овај ритуал такорећи, док не прође у просеку 6-7 година, тј. док не достигне доба разума) тај меда медењак је део њиховог легла, све док не одрасту. То је разлог због чега налазимо цртеже у пећина. Због тога се у њима једино могао наћи отисак стопала од мале деце (Pech-Merle: осмогодишња деца, Chauvet: деца стара око девет година). Тако да су руке често од „жена“ или „адолесцената“: те руке, које су често мале, су цртане у пећинама, често у негативу, због тога што оне представљају дете у утроби, додирују зидове те утробе, пре него што дође Божић. Исто важи и за медведа који је то радио огреботинама по зиду и другим медвеђим траговима, направљеним од стране медведа или симболично од стране човека. То је разлог зашто је Неандерталац користио птичја пера као украс (чињеница је да се то може пронаћи и код америчких домородаца, директних потомка Неандерталца, азијских хибрида, али исто тако и у египатској митологији као што ћемо видети касније). Птица има ширу улогу или симболику о чему ћемо више касније говорити, то ће бити наш прелаз. Због тога је фараон називан „миљеником пчела“ и зато његов украс на глави личи на пчелу, исто као и одело, као и накит на глави, који је попут златног фазана. Златни фазан: Због тога се деца прерушавају за Ноћ вештица у мртве и због тога сакупљају слаткише, које медведица ужасно воли. Они ће то њој однети. Ето зашто припремате медењаке за Божић, и зашто неке остављате деда мразу, који је у ствари жена, трудна мајка, у исто време и ужасавајућа и брижна: огромна, невидљива и веома похлепна. Похлепна је када је слатко у питању. Наравно, она има и потребу да се нахрани, јер као што смо то поменули у претходном делу, без адекватне хране неће бити рођења, па самим тим ни реинкарнације. То је такође разлог зашто украшавате дрво средином зиме са црвеним плодом (или наранџом: чувеном клементином). То су јабуке (првобитно шипак: воће пуно „угрушене крви“) у рајској башти, то су златне јабуке Хеспериде или црвена јабука у снежаниној бајци, као што ћемо видети нешто касније. То воће је и хранљиво и отровно. Хранљиво, као оно у утроби медведа, али и отровно, јер ћете натерати да заспиш (или да умреш), све до твог поновног рођења/буђења, за време Коледе/Јуле/Божића. Украшавајући божићно дрво, ви стварате постељицу, као што медвед ради у његовој јазбини и у његовој утроби за време трудноће. То је разлог зашто деца данас примају поклоне за време Коледе/Јуле/Божића. Примају поклоне који су били закопани са мртвима, које су она пробудила, који су остављени у њиховим гробовима и који су откривени. За мању децу, ону испод шест година, која нису свесна ритуала, има магичан ефекат, то благо као да је дошло ниодкуда, док старији знају како су ти поклони били “паковани“ (чувани и скривени у земљи), од Ноћи вештица до Божића и то од стране медведа. Због тога хришћани крсте децу (потапају их у воду тј. у амнионску течност, вода у пећини, пре оживљавања), пре него што им дају име неког познатог (свеца, у овом случају). Зато нам наши родитељи уобичајено дају имена неког претка, коме су се дивили. Зато Персивал нема име, али до теме ћемо касније доћи. Зато често налазимо камен у облику водене капи (камена секира или копље), или чак облика срца, на грудима праисторијских скелета (пре свега Неандерталаца), сахрањеним у феталном положају. Камење које недостаје, вероватно је било узето. Зато је често недостајала глава код сахрањених Неандерталаца, и њихове бутне кости (Kebara, Le Regourdou). Ето зашто је најстарија фрула откривена данас (неандерталска фрула нађена код Дивље Бабе, Словенија), направљена од бутне кости медведовог младунчета. У каснијем периоду, деца су у гробницама тражила неке друге, заменске предмете, као што су златни артефакти, маске, разни корисни објекти, итд.... То се дешавало из разлога што је злато постало симбол богаства; зато постоје златне медаље. Заиста, злато представља част човека који је сахрањен, као што и златна медаља представља част онога који ју је освојио. Дете неће ископати „богатог“ човека само због његовог злата, него због његове части, која је представљена у злату. Све ово се временом веома променило, значај овога се временом изгубио; сиптоми су заменили узрок. Ми ћемо о свему овоме дискутовати у касније у овој секцији. Дискутоваћемо о доказима и детаљима, о очигледним (арехолошким, историјским и митолошким) знацима који поткрепљују ову причу. Самим тим ћете, наравно, сазнати много више. Извор: http://vargvikernes14.blogspot.com Превод: М. В. Текст уредила: А. Л.


Како инсталирати компресор у аквариј - Питања - 2019 Пумпа за ваздух или компресор је апарат који обезбеђује аерацију воде, обогаћујући је раствореним кисеоником. За кућни акваријум, ово је неопходан уређај, јер је стаклени рибњак затворени простор у којем све рибе и биљке можда немају кисика. У природном окружењу, вода је засићена кисеоником током кретања воде. Ноћу, биљке пролазе кисеоник и ослобађају ЦО2 (угљен диоксид). Није увек довољно биљака да би се рибама обезбедио кисеоник, за њихов пун живот потребан вам је компресор. Сви Ехеим модели су опремљени функцијом контроле перформанси. Кроме того, фирма Eheim всегда предлагает потребителям компрессоры в полном комплекте (включая и фильтр). Следовательно, купив Eheim, вы сразу сможете его установить в аквариум. Кроме того, работа отдельных моделей допустима при 12-вольтном напряжении. Производитель Tetratec предлагает потребителям компрессоры для самых разных аквариумов. Так, можно приобрести Tetratec с производительностью 50 л/ч для маленького аквариума. Или купите двоканални клип Тетратец капацитета 400 л / х за велики акваријум (+ филтер). Размотримо један од модела Тетратец - Тетра капацитета 50 л / х (за мале акварије). Овај Тетра модел је опремљен посебним коморама за редукцију шума, тако да је компресор веома тих. Тетру карактерише висока поузданост, квалитет и дуг радни век. Разматрани модел Тетра се испоручује са посебно јаком мембраном. Из тог разлога Тетра равномерно снабдева ваздух. Поред тога, Тетра је опремљена вентилом за ваздух који вам омогућава подешавање довода ваздуха (како то урадити, објашњава упутства). У неким случајевима, комплет садржи филтер. Коначно, Тетра има занимљив дизајн који му омогућава да украси акваријум, а густи зидови свих инструмената из Тетре осигуравају дугу услугу. Компресор у акварију !!! уклоните буку пумпе и компресора у акваријуму Погледајте видео: LED trake - kako povezati (Јули 2019). Copyright 2019 \ none \ Како инсталирати компресор у аквариј


Quote: Многи злоупотребљавају ОИ за промоцију својих политичких идеја али то не значи да је то дозвољено. Ови црнци, чију слику си поставио, су припадници црначке организације Black Panthers , и због овог "поздрава" када је интонирана химна на ОИ 1968 године, су им одузете медаље и послали су их кући. Значи никоме није ништа "дозвољено". Quote: ... Шта је узрок, а шта последица? Њих заболе за њихову културу и нацију и зато се брину за Тибет. Када би свако решавао своје проблеме, тј. када би био свестан проблема који их окружују, сигурно се не би замајавали са неким тамо Тибетом.


text: Српска Православна Црква на Међународном сајму књига На 58. Међународном сајму књига који се одржава од 21. до 28. октобра у Београду своја издања ће представити и Српска Православна Црква. И ове године штанд Српске Православне Цркве налази се у Хали 1 (први прстен) Београдског сајма. Штандови Издавачке фондације Српске Православне Цркве и Епархија наше Цркве налазе се у сали 4. Најважнија издања наше Цркве у овој и предходној години можете се упознати на нашем сајту у рубрици НОВА ИЗДАЊА. Нова издања Далматинске епархије Далматинска епархија је, упркос тешким приликама за издаваче, објавила три нова наслова, посвећеношћу епископа Фотија. Поред тога, посетиоци овог штанда моћи ће да се упознају и са класичним делима хришћанског богословља и духовносто, као и историје Цркве, ове издавачке куће. Делатности штанда Канцеларије за Косово и Метохију Александар Дунђерин, уредник програма штанда Канцеларије за Косово и Метохију, говорио је о издањима и подухватима Канцеларије на међународном Сајму књига у Београду. Издања и рукотворине Рашко-призренске епархије Марија Станојев, испред штанда Рашко-призренске епархије, препоручује издања, рукотворине и производе ове епархије и позива све посетиоце да куповином Студентског часописа "Логос" помогну народним кухињама на Косову и Метохији. Шта нуди штанд Православног богословског факултета Немања Новаковић, испред штанда Православног богословског факултета, препоручује значајна издања ове образовне установе посетиоцима Београдског сајма књига. Монографија о Саборном храму Христовог Васкрсења У хали 4 Београдског сајма, Издавачко-информативна установа „Светигора“ представила је своје ново издање - Монографију о Саборном храму Христовог Васкрсења у Подгорици. Монографију су представили Митрополит црногорско-приморски г. Амфилохије, г. Предраг Ристић, архитекта Храма и г. Јован Маркуш, приређивач монографије. Препоруке са штанда Српске Православне Цркве Снежана Крупниковић, испред штанда Српске Православне Цркве у Хали 1 Београдског сајма, за слушаоце Радија Слово љубве препоручује наслове из области духовности, историје и богословља. На овом штанду раде студенти Богословског факултета спремни да одговоре на сва питања и недоумице посетилаца Сајма. Издаваштво Српске Православне Цркве под куполама Сајма Одлуком Светог Архијерејског Синода званично гласило Српске Православне Цркве лист "Православље", на челу са мр јерејем Александром Ђаковцем и сарадницима Срећком Петровићем и Снежаном Крупниковић, добило је у задатак организацију презентације издавачке делатности Српске Православне Цркве на 58. Међународном сајму књига. За Радио Слово љубве отац Александар говори о учешћу наше Цркве на Сајму књига. Отворен штанд Српске Православне Цркве Хали 1. О издањима говори Снежана Крупниковић, представник званичног листа Српске Патријаршије "Православље". Штанд Српске Православне Цркве - читање и хуманост Најаве промоција, утисци са Сајма, позив да будемо део престижне духовне смотре, да читамо књиге, али и будемо хумани и укључимо се у акцију помоћи деци из Дома Свете Петке при манастиру у Извору код Параћина - у разговору са Снежаном Крупниковић, испред штанда Српске Православне Цркве, у Хали 1 (првом прстену) на овогодишњем Сајму књига. Епископ бихаћко-петровачки г. Атанасије: Духовна мобилизација народа Након свечаног отварања Сајма књига, Његова Светост Патријарх српски г. Иринеј, у пратњи Епископа рашко-призренског г. Теодосија, бихаћко-петровачког г. Атанасија и ремезијанског г. Андреја, посетио је више штандова црквених и других издавача. За Радио Слово љубве епископ Атанасије је рекао да Сајам књига представља друштвену, културну и духовну мобилизацију свих снага нашег народа. Велики сајамски попуст Бесединих издања Беседа, издавачка установа Епархије бачке, нуди попуст од 20% за сва своја издања, све време трајања Сајма књига, од 20. до 27. октобра 2013. године. Књиге по сајамском попусту можете купити у Галерији Беседа у Новом Саду и у Бесединим књижарама у Новом Саду, Сомбору и Суботици. Видослов на Београдском сајму књига Обавјештавамо све заинтересоване да Издаваштво Епархије захумско-херцеговачке Видослов и ове године има свој изложбени простор на Београдском сајму књига. Ми се налазимо у хали бр. 4 и код нас можете потражити следеће наслове: Саборник Епархије захумско-херцеговачке – Видослов, Хуан Матеос – Литургија речи, Јован Дучић – Песме (српско-француско издање). Епископ Григорије: Долази час и већ је настао, Лазар, Радост живота. Епископ Атанасије: Цар Константин и Милански едикт, Човек Богочовека Христа, Дела апостолских ученика, Христос Нова Пасха; Божанствена литургија (комплет), Од Косова до Јадовна, Свети Максим; Живот и изабрана дела, Свештени канони Цркве, Паримејник, Књига постања. Аристотел Папаниколау – Бити са Богом, Николај Хаџиниколау – Човјек биће на границама свијетова, Свети Јован Златоусти – О непојмљивости и једносушности Божијој, Јеротеј Влахос – Људско тијeло, аскеза и спорт, Јован Радуловић – Славно доба Мостара, Френк Шејфер – Плесати сам, Предраг Самарџић – Жена у светлу Библије. Поред књига нудимо Тврдошко вино и херцеговачки мед Такође, на нашем штанду можете пронаћи и издања Друштва за очување баштине – ДОБ из Гацка. Од њихових издања издвајамо: Монографија града Требиња, Монографија манастира Херцеговине, Алекса Шантић – Пјесме, Матија Бећковић – Пјесме. Новитети Задужбине манастира Хиландара Никола Дробњаковић, руководилац продаје издања Задужбине манастира Хиландара и оперативни уредник њених издања, рекао је да бројни новитети очекују посетиоце овог штанда. У обновљеној библиотеци Савремено богословље, читаоци ће се сусрести са пет нових књига, међу којима се нарочито истиче „Свети цар Константин и Милански едикт“, а централно место на штанду заузима богато опремљено издање Душановог законика. Црквени издавачки из Русије и Белорусије Сестра Магдалена из манастира Свете Јелисавете у Минску, Белорусија, са издањима и рукотворинама свог манастира, већ четврти пут је на београдском Сајму. Посетиоци овог штанда ће се сигурно обрадовати филмовима које је овај манастир издао и превео на српски језик, као и дисковима са појањем монахиња овог манастира. Дејан Павловић из Издавачке куће "Чувари", говори о промоцији књиге "Несвети а свети", руског архимандрита Тихона у Руском дому, најављује долазак јеромонаха Игњатија из Русије у Београд, као и учешће "Чувара" на предстојећем Сајму књига. Вече Епархије канадске У четвртак, 24. октобра у 19 чсова у хала 4 на штанду Канцеларије за сарадњу са дијаспором и Србима у региону биће представљена Мала српска енциклопедија, издавач Источник, Издавачка установа Епархије канадске СПЦ и Партенон из Београда, штампа: Штампарија СПЦ. Учествују. протојереј-ставрофор Љубомир Рајић главни уредник Источника, др Давор Милићевић, секретар Епархије канадске, приређивач Драган Лакићевић. Током вечери биће представљена и друга издања Источника: Његош изнад Ловћена, аутор др Иван Радовић, роман У Никеји, аутор Миле Медић, роман Лете тице репом, аутор Звездана Вушовић Лучић. О Шематизму Епархије канадске (период 2003.-2013) казиваће протојереј-ставрофор Љубомир Рајић Извор: Радио Слово љубве, Епархија бачка, Епархија захумско-херцеговачка


Свети Атанасије Велики | Православна Митрополија црногорско-приморска (Званични сајт) јан 30, 2015 у 20:40 | Богословље Пошто вођа јереси тако изгуби и душу и тело, Јевсевије и његови једнозлоћници узеше на себе сав труд око заштите и ширења јереси. И свуда ствараху смутњу, при чему им царски евнуси беху десна рука, много их помажући. Но они су се нарочито много паштили око тога, како би Атанасију, који је био у прогонству, запушили уста да не учи о побожности. Али Бог који промишља о свима и свему, настроји срце најстаријем сину Константина Великог, Константину[14], који је, као први по царској власти, царовао у старом Риму, те пусти из заточења светог Атанасија, и са својим писмом посла га у Александрију на његов престо. У писму је стајало: “Константин победитељ поздравља Александријску цркву и народ. Држим да међу вама нема ни једнога који не би знао шта се недавно десило великом проповеднику вере и учитељу закона Божјег Атанасију: против њега су устали непријатељи истине, и њему би наређено да борави у Француској где сам и ја. Ово је учињено, да би се уклонио од опасности у којој се налазио његов живот, а није био уопште осуђен на прогонство. И ми смо га много пазили да му се нешто рђаво не деси, иако је он заиста трпељив као нико други. Јер, горећи божанском ревношћу, он је могао поднети какву хоћете тегобу. Отац наш, блажени Константин, хтео је да га убрзо врати на престо, али га смрт претече, и он не успе да то у дело приведе. Ту ствар он остави мени, наследнику свом, оставивши ми у аманет коначиу заповест поводом овог човека. И ја вам сада наређујем да га са сваком почашћу и свечано примите”. “Опет дођоше неки у Александрију тражећи да нас побију; и ово би горе од пређашњег. Јер војска изненада опколи цркву, и место молитве настаде јаук, врисак и метеж. To би за време свете Четрдесетнице. А када дође Георгије кападокијски, кога послаше аријанци, умножи се зло, на које су га били навикли они што га послаше. Јер недељу дана после светог Ускрса стадоше бацати монвхиње у тамнице, епископе везане одводити, домове сиротих и удовица пљачкати. И град се претвори у право разбојиште. Хришћани се ноћу извлачаху из града, куће се запечаћиваху, и клирици паћаху ради браће своје. Све ово заиста беше страшно, али још страшније ствари после тога наиђоше. Јер пошто после свете Педесетнице људи се постише, изиђоше на гроб светог свештеномученика Петра да се помоле. Јер се сви гнушаху Георгија, и избегаваху општење са њим. А када он свезли то сазнаде, натутка против њих војводу Севастијана, манихејца по вери. И он са много војске, која беше наоружана мачевима, ножевима и стрелама, упаде у саму цркву, и нападе на људе. Али мало њих затече на молитви, јер већ беше касно и велика већина се беше разишла. А оне које затече у цркви, подвргну љутим мукама. Јер наложи велику ватру, и поређа девојке око ње, и примораваше их да приступе Аријевој вери. И када виде да их не може приморати, јер ни у шта не сматраху ни огањ ни претње, пошто беху непоколебљиво чврсте у своме православљу, он нарсди те их обнажише и немилосрдно тукоше. Лица им толико ранама унакази, да их њихови рођени дуго времена после тога нису могли познати. Четрдесеторицу људи подвргну страшним мукама: батинама, на којима беше начичкано оштро трње, толико их тукоше, да им сва леђа одраше, и велика им парчад меса од тела отпадаху, а неки у силним патњама и издахнуше. Све девојке нарочито измучи, и посла их на заточење у Велики Оасим. А не допусти да мртва тела убијених хришћана православних узму њихови рођаци и сахране, него нареди војницима да их баце у неко сакривено место. Мислио је да на тај начин сакрије траг толиког зверства. Тако урадише људи прелашћеног ума и безумни. А православни се и радоваху што њихови мученици јуначки исповедише веру своју, и плакаху што не знађаху где су тела њихова. И много осуђиваху безбожничко насиље и свирепост. Одмах затим из Египта и Либије послаше у прогонство епископе: Амонија, Моина, Гаја, Филона, Ермија, Павлина, Псиносира, Линамона, Агатона, Агамфа, Марка, и другог Амонија и Марка, Драконтија, Аделфија, Атинодора; и презвитере: Јеракса и Диоскора. И тако их тешко зло стављаху, да многи успут помреше, а други у прогонству. А на вечно прогонство осудише преко тридесет епископа. Јер им брига беше као и Ахаву[26]: да на целој земљи, ако је могуће, затру и истребе истину”. – Ово нам сам Атанасије Велики казује пишући о своме бекству. А остало казаће нам даље повест. И зби се то на овај начин: сазнавши за Јевсевијев долазак, аријански епископи га позваше на свој сабор, и показаше му одлуку о Атанасијевом свргнућу са својим потписима, изјавише жељу да и он стави свој потпис. Јевсевије се прављаше као да одобрава њихов сабор, и хоће да стави свој потпис. Узе одлуку и стаде читати имена потписника. А када дође до Дионисијевог имена, он, тобож увређен, узвикну: Где ћу ја ставити свој потпис? Зар испод Дионисија? Никада! Зар Дионисије да буде већи од мене? Ви говорите да Син Божји не може бити раван са Богом Оцем, зашто онда сина мог претпостависте мени? – И не хтеде да потпише, док се Дионисијево име не избрише са места на коме се налази. А епископи аријански, пошто им је било много стало до Јевсевијевог потписа, и да би га умирили, наредише да се Дионисијево име избрише. И Дионисије избриса са одлуке свој потпис истом руком којом га је и ставио, тобож уступајући то место старијем епископу Јевсевију верцелинском, и као да ће се испод њега потписати. Пошто Дионисијев потпис би тако избрисан, да ни трага не остаде од њега, Јевсевије иступи отворено, и јавно исповеди истину, потсмевајући се аријанцима и говорећи: “Нити ћу себе оскрнавити вашим безакоњима, нити ћу сину своме Дионисију допустити да буде учесник у вашем неваљалству, јер није законито потписати незакониту одлуку о свргнућу невиног архијереја. To закон Божји и црквена правила забрањују. Нека вам свима буде знано: Јевсевије и Дионисије никада неће потписати ту вашу одлуку, пуну злобе и безакоња. Нека је хвала Богу што избави Дионисија од учешћа у томе, јер нам внуши замисао такву да његов потпис избришемо и не оставимо га међу вашим злим потписима”. Потом безакони Јулијан, који се најпре беше тајно одрекао Христа, учини то јавно. Јер, пошто се утврди на власти, он се пред свима одрече Христа, похули пресвето име Његово, и поклони се идолима, и отвори свуда идолишта, и нареди да се нечестивим боговима приносе погане жртве. И на свима странама беху идолски храмови, и смрад, и дим, и клање животиња, и крв. Због тога велики стубови и учитељи Цркве изобличаваху Јулијана. И он диже љуто гоњење на Цркву, a y почетку на светог Атанасија. Јер када се цар саветоваше са својим једномишљеницима, и питаше своје мађионичаре, врачаре и чаробњаке, на који би начин било могуће уништити хришћанство у васељени, сви они изјавише да треба Атанасија убити и са земље уклонити. Они говораху: “Ако се темељ разори, онда ће се лако разорити и све остало у хришћанскдј вери”. Град Алекрандрија, место рођења св. Атанасија, био је један од главних средишта образованости у ондашњем свету. Атанасије изучи сав “круг иаука” световних; али упоредо са тим он најревносније изучаваше Свето Писмо под руководством опитних наставника; и он тако изучи све књиге Старог и Новог Завета, као што други не изучи ни једну. Своје умно образовање Атанаснје доврши у друштву подвижника, које је он много ценио и волео; много пута он је бивао у светог Антонија Великог, те му је свети Антоније уствари био главни духовни отац. За строг подвижнички живот, који је свети Атанасије водио, и њега су убрајали у подвижнике. Након пет месеци по повратку са Првог Васељенског Сабора свети Александар се упокоји. У то време Атанасије не беше у Александрији. Умирући свети старац погледом је тражио коме да повери своју паству, и говорио: Атанасије, Атанасије, ти мислиш да ћеш побећи. He! нећеш побећи!” И стварно, Атанасије није могао да избегне оно што му је било одређено с неба. Чим се појавио у Александрији, сав је народ тражио од сабраних епископа, да им Атанасија посвети за епископа: И народ се није смирио, док му жеља не би испуњена, мада и против воље самог Атанасија. [wpaudio url=”http://www.svetigora.com/audio/download/4923/Sv.%20Atanasije%20Veliki.mp3′′ text=”Тонски прилог Радија Светигора”]